határozat 1. számú melléklete

**Feladat-ellátási szerződés**

**„Magyarország helyi önkormányzatairól” szóló 2011. évi CLXXXIX. tv. 41. § (6) bekezdése alapján óvodai-ellátás közszolgáltatási kötelező feladat ellátására.**

**amely létrejött egyrészről Bakonycsernye Nagyközség Önkormányzata – székhelye: 8056 Bakonycsernye, Rákóczi út 83., törzskönyvi azonosító száma: 727233, KSH statisztikai számjele: 15727237-8411-321-07, adószáma: 15727237-2-07, képviseli: Turi Balázs polgármester – mint közszolgáltatásért felelős szerv, - továbbiakban: Bakonycsernye Nagyközség Önkormányzata -,**

**másrészről Balinka Község Önkormányzata – székhelye: 8055 Balinka, Petőfi Sándor utca 34., törzskönyvi azonosító száma: 364560, KSH statisztikai számjele: 15364562-2-07, adószáma: 1515364562-2-07, képviseli: Wéninger László polgármester – mint közszolgáltatásért felelős szerv, - továbbiakban: Balinka Község Önkormányzata -,**

**1**. A **Gajamenti Önkormányzati Társulás** fenntartásában működik a Bakonycsernyei Bóbita Óvoda Egységes Óvoda-Bölcsőde köznevelési intézmény, törzskönyvi azonosító száma (PIR): 832407.

**1.1.** A Társulás tagi önkormányzatai:

* Bakonycsernye Nagyközség Önkormányzata Képviselő-testülete
* Balinka Község Önkormányzat Képviselő-testülete
* és Nagyveleg Község Önkormányzat Képviselő-testülete

a Társulás Társulási Megállapodása módosításáról döntöttek akként, hogy 2018. augusztus 31.-napjától kezdődően a Társulás Bakonycsernye Nagyközség Önkormányzata és Balinka Község Önkormányzata közigazgatási területére nézve az óvodai ellátás közszolgáltatási feladatot nem látja el, melynek időpontjától kezdődően ezen közszolgáltatási feladat biztosítása kötelezettsége az érintett Önkormányzatok Képviselő-testületeit terhelik.

**1.2.** Bakonycsernye Nagyközség Önkormányzata Képviselő-testülete a „Magyarország helyi önkormányzatairól” szóló 2011. évi CLXXIX. törvény – Mötv. – 13. § (1) bekezdés 6. pontjában meghatározott óvodai ellátás, a „nemzeti köznevelésről” szóló 2011. évi CXC. törvény – köznev.tv. - 4. § 1.1. pontja és 8. §-a szerinti óvodai nevelési feladatot, s a 4. § 1.21. pontja szerinti sajátos nevelési igényű gyermekek óvodai ellátási feladatát 2018. augusztus 31.-napjától a Bakonycsernyei Bóbita Óvoda Egységes Óvoda-Bölcsőde közvetlen fenntartása útján látja el: az Intézményt ugyanezen hatállyal átszervezi, oly módon, hogy a „gyermekek védelméről és gyámügyi igazgatásról” szóló 1997. évi XXXI. törvény Gyvt. – 42. § - 42/A. § és 43/A. § szerinti bölcsődei ellátás feladatot is saját közigazgatási területére nézve biztosítja.

Balinka Község Önkormányzata az Mötv. 13. § (1) bekezdés a) pontjában, s a köznev. tv. 4. § 1.1. és 8. pontja szerinti óvodai ellátási feladatot – s a 2. pontban részletezett további feladatokra - az Mötv. 41. § (6) bekezdése alapján Bakonycsernye Nagyközség Önkormányzatával kötött jelen feladatellátási szerződés keretében teljesíti a fentiekben megjelölt kezdő hatállyal.

**2.** Balinka Község Önkormányzata az Mötv. 41. § (6) bekezdése alapján, az Mötv. 13. § 6. pontjában rögzített „a nemzeti köznevelésről” szóló 2011. évi CXC. törvény – továbbiakban : Köznev. tv. 4. § 1.1. pontja és 8. §-a szerinti óvodai-nevelési, továbbá a 4. § 1.21. pontja szerinti a többi gyermekkel együtt nem nevelhető sajátos nevelési igényű gyermekek óvodai nevelésével összefüggő feladatok ellátása, továbbá az Mötv. 13. § (1) bekezdés 8. pontja szerinti gyermekjóléti szolgáltatások és ellátások feladatai körében a beíratott balinkai gyermekek tekintetében a 21. § szerinti gyermekétkeztetési, a 21/A. § - 21/C. § szerinti intézményi gyermekétkeztetés, ingyenes és kedvezményes intézményi gyermekétkeztetés biztosítása kötelező közszolgáltatási feladatok ellátását Balinka Község Önkormányzata közigazgatási területére kiterjedően területi ellátási kötelezettséggel átadja Bakonycsernye Nagyközség Önkormányzata részére.

Bakonycsernye Nagyközség Önkormányzata jelen feladat-ellátási szerződéssel – továbbiakban: szerződés – a feladat ellátását a 2018. augusztus 31.-napjától kezdődően vállalja.

**3.** Bakonycsernye Nagyközség Önkormányzata jelen szerződés 2. pontban meghatározott közszolgáltatási feladatokat az általa 2018. augusztus 31.-napjától fenntartott Bakonycsernyei Bóbita Óvoda – Mini Bölcsőde melynek törzskönyvi azonosító száma: 832407, OM azonosítója: 203079, székhelye: 8056 Bakonycsernye, Rákóczi út 141., telephelye: 8056 Bakonycsernye, Rózsa út 67/A. – továbbiakban: Intézmény – biztosítja az alábbi alaptevékenységek ellátásával:

**3.**1. óvodai nevelés ellátás;

**3.**2. sajátos nevelési igényű gyermekek óvodai nevelése, ellátása;

**3.**3. óvodai nevelés, ellátás működtetési feladatai;

**3.**4. gyermekétkeztetés köznevelési intézményben;

**3.**5. munkahelyi étkeztetés köznevelési intézményben.

**4.** Szerződő felek kölcsönösen rögzítik, hogy a gyermekek védelméről és a gyámügyi igazgatásról szóló 1997. évi XXXI. tv. – továbbiakban: Gyvt – 21.§, 21/A. § és 21/B. § szerinti gyermekétkeztetési feladatok ellátására terjed ki a köznevelési feladatot átadó Önkormányzat közigazgatási területére a feladatellátás, a Gyvt. 21/C. § szerinti szünidei gyermekétkeztetési feladatot Balinka Község Önkormányzata külön saját hatáskörében eljárva megoldani köteles.

**5.** A Bakonycsernyei Bóbita Óvoda – Mini Bölcsőde köznevelési intézmény köteles óvodai elhelyezést biztosítani a balinkai lakcímmel rendelkező valamennyi óvodáskorú gyermek számára akiknek feltételét az Intézmény vezetőjénél kérelmezik.

Az Intézmény alapító okiratában rögzített működési területe kiterjed Balinka Község Önkormányzata közigazgatási területére.

**6.** Az Intézmény elhelyezését biztosító:

* bakonycsernyei 356 hrsz-ú 8056. Bakonycsernye, Rákóczi út 141. sz. alatt fekvő és
* bakonycsernyei 1046 hrsz-ú 8056. Bakonycsernye, Rózsa út 67/a. alatt fekvő

„óvoda” megnevezésű ingatlanok – a bennük lévő berendezésekkel és felszerelésekkel együtt – Bakonycsernye Község Önkormányzata kizárólagos tulajdonában állnak.

Az Intézményt a vagyontárgyak térítésmentes használati joga illeti meg.

**6.1.** Az ingatlanokban lévő óvodai feladatellátáshoz kapcsolódó berendezések, felszerelések beszerzéséről és azok pótlásáról Bakonycsernye Nagyközség Önkormányzata gondoskodik.

**6.2.** Az Intézmény üzemeltetési költségei – fűtés, világítás, víz, szennyvíz elhelyezés, szemétszállítás, takarítás, telefon, internet, stb. – az Intézmény költségvetésének részét képezi.

**7.** Bakonycsernye Nagyközség Önkormányzata vállalja, hogy az óvodai-nevelési feladatellátását a köznevelési törvényben – s annak végrehajtási jogszabályaiban – meghatározott mindenkor hatályos rendelkezései szerint végzi, valamint az ahhoz szükséges személyi és tárgyi feltételeket biztosítja.

**8.** Az Intézmény fenntartásával kapcsolatos költségek viselése:

**8.1.** Az Intézmény költségvetésének részét képezik az Intézmény foglalkoztatottjainak rendszeres és nem rendszeres személyi juttatásai, azaz alkalmazási költségei és annak járulékai, beleértve a továbbképzéssel kapcsolatosan felmerülő költségeket, közlekedési költségtérítést és egyéb, a foglalkoztatásokhoz kapcsolódó költségeket, továbbá az Intézmény működtetése során felmerülő dologi költségek, - papír, írószer, telefon, mobiltelefon, Internet, gépjárműhasználat, postaköltség, reprezentáció, foglalkozás-egészségügy, stb. - költségek.

**8.2.** Az Intézmény költségvetésének részét képezik továbbá az Intézmény székhelye és telephelye elhelyezését biztosító ingatlanok felújításával, karbantartásával, a vagyonbiztosításával s üzemeltetésével – víz, villany, fűtés, szennyvízcsatorna, szemétszállítás, takarítás stb.- kapcsolatos költségek.

**8.3.** Az Intézmény költségvetésén belül a foglalkoztatási és szakmai működéssel kapcsolatos költségek elkülönítetten nyernek könyvelést, melynek alapján megállapíthatóak az Óvoda Intézményegység és a Mini Bölcsőde Intézményegység költségei. A Mini Bölcsőde költségeit kizárólag Bakonycsernye Nagyközség Önkormányzata, az Óvoda Intézményegység költségeit pedig Bakonycsernye Nagyközség Önkormányzata és Balinka Község Önkormányzata közösen viselik a 8.6. pontban foglaltaknak megfelelően.

**8.4.** Az Intézmény telephelyén a Mini Bölcsőde Intézményegység elhelyezését biztosító ingatlan üzemeltetési költségei a használat arányában megosztódnak, az üzemeltetési költségek 2/3 arányú összegét az intézmény költségvetése keretében Bakonycsernye Nagyközség Önkormányzata és Balinka Község Önkormányzata közösen, míg 1/3 arányú összegét Bakonycsernye Nagyközség Önkormányzata viseli.

**8.5.** A feladatonkénti önkormányzati költségvetési hozzájárulás meghatározása tervezéskor, a 8.2. – 8.4. pontban foglaltaknak megfelelően:

**8.5.1.** a költségvetés elkészítése során a kiadások és bevételek meghatározása elkülönítetten, intézményegységenként, feladatonként történik,

**8.5.2.** az önkormányzati költségvetési hozzájárulás: az adott intézményegységnél, feladatnál a kiadás normatívával, egyéb intézményi saját bevétellel, támogatásértékű működési bevétellel és államháztartáson kívülről átvett pénzeszközzel nem fedezett része.

**8.6.** Bakonycsernye Nagyközség Önkormányzata és Balinka Község Önkormányzata az Intézmény óvoda intézményegységének működéséhez szükséges állami költségvetési, s egyéb 8.5.2. pont szerinti hozzájárulással nem fedezett többlet költségeket az óvodai-ellátottak arányában viselik, melynek évi tervezett összegeit az Intézmény költségvetése meghatározása időpontját megelőzően közösen egyeztetik.

**8.7.** Az Intézmény költségvetését – engedélyezett létszámát, valamint költségvetési bevételeit és kiadásait kiemelt előirányzatok szerinti bontásban - Bakonycsernye Nagyközség Önkormányzata Képviselő-testülete határozza meg, mely az Önkormányzat éves költségvetési rendeletébe épül be.

**8.8.** A 8.6. pontban nevesített többletköltségeket havi bontásban havonta előre a hónap 15.-napjáig kell Balinka Község Önkormányzatának teljesítenie Bakonycsernye Nagyközség Önkormányzata pénzintézeti számlájára.

**8.9.** Az Intézmény éves költségvetése elfogadását megelőző időszakban az előző évi önkormányzati költségvetési hozzájárulás 1/12-ét kell utalni a 8.8. pontban foglalt módon.

**9.** A költségvetési évre vonatkozó Balinka Község Önkormányzata által biztosított elszámolása az adott évre vonatkozó Bakonycsernye Nagyközség Önkormányzata költségvetési beszámolója (zárszámadás) keretében történik, melynek alapján:

**9.1.** Balinka Község Önkormányzatánakaz általa már a 8. pont szerint megfizetett önkormányzati működési költségelőlegen felüli további tényleges költségkülönbözetet a zárszámadás jóváhagyását követő 30 napon belül kell megtérítenie.

**9.2.** Amennyiben a 8. pont szerinti többletköltségek a ténylegesen felmerült költségeket meghaladják, úgy annak összege a következő évre vonatkozó térítésbe beszámításra kerül a zárszámadást követő 60 napon belül, a költségvetési rendelet módosításával.

**10.** Az Önkormányzatok megállapodnak abban, hogy Bakonycsernye Nagyközség Önkormányzata Képviselő-testülete a 2. pont szerinti feladatellátáshoz kapcsolódóan az Intézmény működéséhez valamennyi állami támogatás, a beíratott balinkai óvodáskorú gyermekek után igénybe vehető állami költségvetési normatív és egyéb állami kiegészítő hozzájárulások igénybevételére jogosult.

**11.** Az Önkormányzatok megállapodnak abban, hogy jelen szerződésben foglalt feladat átadás - átvételt a Magyar Államkincstár Fejér Megyei Igazgatóságához bejelentik, melynek érdekében egymással kölcsönösen együttműködnek.

**12.** Balinka Község Önkormányzata viseli az Intézménybe már felvételt nyert, s a - jelen szerződés alapján felvételt nyerő - bejáró balinkai gyermekek utazási költségeit.

**13.** A Bakonycsernyei Bóbita Óvoda - Mini Bölcsőde alapítói, irányító szervi, fenntartói jogkörét Bakonycsernye Nagyközség Önkormányzata Képviselő-testülete önállóan gyakorolja, a közfeladatot átadó Önkormányzatot a köznevelési intézményt érintő döntéseiről utólagosan tájékoztatja az óvoda intézményegységet éves költségvetés előkészítése kivételével, melynek körében előzetes egyeztetésben állapodnak meg.

**14**. Bakonycsernye Nagyközség Önkormányzata kötelezettséget vállal arra, hogy a jogszabályban előírt módon eleget tesz adatszolgáltatási kötelezettségének, és lehetővé teszi tevékenységének az arra jogosultak általi ellenőrzését az adatvédelmi szabályok betartásával.

**15.** Szerződő felek polgármesterei évente egy alkalommal beszámolnak a képviselő-testületeiknek jelen szerződés a 2. pontjában rögzített feladat ellátásának eredményességéről, valamint az Intézmény vezetője évente egy alkalommal tájékoztatást nyújt a szerződő felek Képviselő-testületeinek az Intézmény nevelési programjának végrehajtásáról, tapasztalatairól.

**16**. Jelen Szerződést szerződő felek írásban, közös megegyezéssel bármikor módosíthatják, avagy a nevelési év augusztus 31.-napjára szóló hatállyal megszüntethetik.

**17**. Jelen szerződést a nevelési évben augusztus hónap utolsó napjára szólóan bármelyik fél rendes felmondással írásban felmondhatja, melyre vonatkozó döntést legalább három hónappal korábban kell meghozni s a másik féllel igazolt módon közölni.

**17.1.** A felmondási idő alatt Bakonycsernye Nagyközség Önkormányzata köteles a közszolgáltatás biztosítására.

**17.2.** Felmondás esetén a Szerződő felek a szerződés megszűnésétől számított 60 napon belül az elszámolásról megállapodnak.

**18**. Jelen feladat-ellátási szerződés 2018. augusztus 31.-ei kezdő hatállyal, határozatlan időtartamra szól.

**19.** A jelen Megállapodásban nem szabályozott kérdésekben a „Magyarország helyi önkormányzatairól” szóló 2011. évi CLXXXIX. törvény, a „gyermekek védelméről és a gyámügyi igazgatásról” szóló 1997. évi XXXI. törvény, a „nemzeti köznevelésről” szóló 2011. évi CXC. törvény, az „államháztartásról” szóló 2011. évi CXCV. törvény, az „államháztartási törvény végrehajtásáról” szóló 368/2011. (XII.31.) Korm. rendelet, a 4/2013. (I.11.) Korm. rendelet, valamint a „Polgári Törvénykönyvről” szóló 2013. évi V. törvény, s a mindenkor helyükbe lépő jogszabályi rendelkezései az irányadóak.

**20.** Felek rögzítik, hogy jelen Megállapodásból eredő jogi vitájukat elsődlegesen egyezség útján kísérlik meg rendezni, amennyiben az egyeztetés nem vezet eredményre a polgári peres eljárást igénylő jogvita esetén a Székesfehérvári Járásbíróság, avagy a pertárgy értékétől, illetőleg hatáskörtől függően a Székesfehérvári Törvényszék jogosult az ügyben eljárni.

**21**. Bakonycsernye Nagyközség Önkormányzata polgármestere Bakonycsernye Nagyközség Önkormányzata Képviselő-testülete …/2018. (V….) számú jóváhagyó határozatában kapott felhatalmazás alapján jogosult jelen szerződés aláírására.

**22**. Balinka Község Önkormányzata polgármestere Balinka Község Önkormányzata Képviselő-testülete …/2018. (V…..). számú határozatában kapott felhatalmazás alapján jogosult jelen szerződés aláírására.

**A Szerződő felek jelen szerződést annak elolvasása és közös értelmezése, tartalmának megértése, és magukra nézve kötelezőnek elismerése után, mint akaratukkal mindenben megegyezőt, helyben hagyóan aláírták.**

**Kelt: Bakonycsernye, 2018. május „ „**

**Bakonycsernye Nagyközség Önkormányzata Balinka Község Önkormányzata**

**képviseletében: képviseletében:**

**/:Turi Balázs:/ /:Wéninger László:/**

**polgármester polgármester**

**Záradék:**

A Szerződés 21. és 22. pontjában felsorolt Képviselő-testületi határozatok a fenti Szerződés szövegezését tartalmazzák, melynek aláírására a polgármesterek felhatalmazással rendelkeznek.

**Kelt: Bakonycsernye, 2018. május „ „**

**/:Fidrich Tamásné:/**

**Bakonycsernyei Közös Önkormányzati**

**Hivatal**

**jegyzője**